Хто такія кажаны – грызуны, птушкі ці нехта яшчэ? Ці праўда яны пьюць кроў і палююць на людзей? А як наконт дзіцячай страшылкі пра тое, што кажаны любяць заблытвацца ў валасах? Развеяць распаўсюджаныя (і неабгрунтаваныя!) міфы пра гэтых звяркоў гасцям мерапрыемства дапамагла пазнавальная лекцыя “Нечаканыя кажаны” ад супрацоўніка Навукова-практычнага цэнтра Нацыянальнай акадэміі навук па біярэсурсах Аляксея Шпака. Пакуль больш сталыя наведвальнікі “Ночы” (а дакладней, вечара) знаёміліся з інфармацыйнымі цікавосткамі пра герояў мерапрыемства і атрымлівалі карысныя парады ад лектара (бо мала хто ведае, што рабіць, калі звяркі паселяцца побач з хатай ці заляцяць ў дом), дзеці прымалі ўдзел у майстар-класах: малявалі рознакаляровых кажанчыкаў, рабілі яркія флікеры, вучыліся майстраваць закладкі-“кніжаны”.